b'\n_START_ARTICLE_\nRiia P\xc3\xbcha Kolmainu peakirik\n_START_SECTION_\nKirikuhoone\n_START_PARAGRAPH_\nHoone on viie kupliga ristikujulise p\xc3\xb5hiplaaniga vene-b\xc3\xbctsantsi stiilis ehitis. Hoone fassaadi ehivad juugendstiilile iseloomulikud detailid, juugendi m\xc3\xb5jutustega on ka kiriku interj\xc3\xb6\xc3\xb6r. Kiriku ikonostaas asus algselt Liep\xc4\x81jas, viidi sealt aastal 1939 Riia Kristuse S\xc3\xbcndimise katedraali \xc3\xbcle ja toodi p\xc3\xbcha Kolmainu kirikusse aastal 1961. Liep\xc4\x81ja P\xc3\xbcha Nikolai katedraalist p\xc3\xa4rineb ka ikonostaasi ees asuv pronksist k\xc3\xbc\xc3\xbcnlajalgade komplekt.\n_START_SECTION_\nAjalugu\n_START_PARAGRAPH_\nAastal 1891 asutas \xc3\xb5igeusu kirik Riiga t\xc3\xbcdrukutele ja naistele m\xc3\xb5eldud \xc3\xbchiselamu t\xc3\xbc\xc3\xbcpi varjupaiga, mis aastal 1901 sai kloostri staatuse. Aasta hiljem hakati kloostri juurde ehitama ka kirikut. Nikolai II eraldas ehituse tarbeks 75 000 rubla. \xc3\x9clej\xc3\xa4\xc3\xa4nud ehituskulud kattis kloostri esimene \xc3\xbclem iguumenja Sergija (s\xc3\xbcnninimega Jekaterina Mansurova). Hoone projekteerisid arhitektid Konstant\xc4\xabns P\xc4\x93k\xc5\xa1\xc4\x93ns ja Aleksandrs Vanags. Hoone valmis aastal 1907. Aastal 1910 maeti kiriku all asuvasse kr\xc3\xbcpti v\xc3\xbcrst Boriss Mansurov, aastal 1914 maeti sinna ka Marija Mansurova._NEWLINE_Seoses sellega, et n\xc3\xb5ukogude v\xc3\xb5imud Kristuse S\xc3\xbcndimise katedraali sulgesid, kujunes Riia P\xc3\xbcha Kolmainu kirik Riia peapiiskoppide uueks katedraaliks (kirik sai katedraali staatuse aastal 1961). Aastal 1992 kujunes piiskopi residentsiks taas Kristuse S\xc3\xbcndimise katedraal.'